
Vladika Danilo 


Vladika Danilo 


Pričajte mi što je tamo bilo: 
al' ste vuci ali ste lisice? 


Vojvoda Batrić 


Veseli su glasi, gospodare, 2585 
klanjamo se Bogu i Božiću. 

Najpridje ti Božić čestitamo, 

čestitamo Božić Gori Crnoj! 


Mi pet bratah pet Martinovićah 

i tri tvoje sluge najvjernije 2590 
sa sokolom Borilović-Vukom 

poklasmo se sinoć sa Turcima. 

U pomoć nam ko god ču priteče, 

sakupi se vojske kao vode. 


I što ću ti duljiti pričanje? 2595 
Koliko je ravnoga Cetinja, 

ne uteče oka ni svjedoka, 

ni da kaže kako im je bilo, 

te pod sablju svoju ne metnusmo 

koji ni se ne kće pokrstiti; 2600 
Koji li se pokloni Božiću, 

prekrsti se krstom hristjanskijem, 

uzesmo ga za svojega brata. 

Kuće Turske ognjem izgorjesmo, 

da se ne zna ni stana ni traga 2605 
od nevjerna domaćega vraga. 


Iz Cetinja u Ćeklić podjosmo. 

Ćeklićki se razbježaše Turci, 

malo koga od njih posjekosmo, 

ma njihove kuće popalismo; 2610 
od mečeta i turske džamije 

napravismo prokletu gomilu, 

neka stoji za uklin narodu. 


Vladika Danilo 


Blago meni, moji sokolovi, 

blago meni, junačka svobodo! 2615 
Jutros si mi divno voskresnula 

iz grobovah našijeh djedova! 


Skida se s konja Vladika, te grli i celiva junake koji su počeli 
boj s Turcima; I tako idu niz polje pjevajući i puškama veselje 

čineći. Kada dodjoše blizu crkve, ali je iguman Stefan pred 
crkvom i jošt jedan kaludjer, koji držaše sveti putir u ruke. 


Iguman Stefan 


Ja ne vidim, nego čujem dosta. 

Hajte, braćo, te se pričešćujte 

bez priprave i bez ispov'jesti, 2620 
a ja mičem sve na moju dušu. 


Pristupaju i pričešćuju se koji ne bješe ruča. Pošto se 
pričestiše, navrćeše peciva i počese kolo voditi. A Vladika 
ulježe u kuću i uvede sa sobom pet Martinovićah, Vuka 
Borilovića i tri njegove sluge za njima uljegoše. 


Peku se peciva, igraju se momčad svake igre i kolo poje. 
Kolo 


Bješe oblak sunce uhvatio, 

bješe goru tama pritisnula, 

pred oltarom plakaše kandjelo, 

na gusle se strune pokidale, 2625 
sakrile se vile u peštere - 

bojahu se sunca i mjeseca; 

bjehu muška prsa ohladnjela, 

a u njima umrla svoboda, 

ka kad zrake umru na planinu, 2630 
kad utone sunce u pučinu. 


Bože dragi, svijetla praznika! 

Kako su se duše pradjedovske 

nad Cetinjem danas uzvijale! 

Igraju se na bjela jata, 2635 
kako jata divnih labudovah 

kad se nebom vedrijem igraju 

nad obrazom svijetla jezera. 


Sokolovi pet Martinovićah, 

koje jedna prsa zadojiše 2640 
a odnjiha jedna kolijevka, 

dva Novaka s barjaktarom Pimom, 

i viteže Borilović Vuče, 

koji prvi udriste na Turke, - 

ko umije vama splesti v'jence? 2645 
Spomenik je vašega junaštva 

Gora Crna i njena svoboda! 


Izlazi iguman Stefan medj narod, i nose za njim dva momka 
medju sobom jednu siniju i na njoj dvadest okah šenice 
varene, izmješate zrnima šipčanima, nalite dobro vinom i 
medom. Narod se čudi njegovu poslu i sav se okupi okolo 
njega da gledaju što će da radi. Momci postaviše koljivo na 
sred velikoga guvna, a iguman poče govoriti. 


Iguman Stefan 


Čuj, narode, svi skinite kape! 
Hoću spomen da činim dušama 

vitezovah našega naroda; 2650 
Danas će im najmilije biti, 
od Kosova nigda kao danas. 


Svak skida kapu i smiju se. 


Iguman Stefan (čita naizust) 


Vjerne sluge pomjani, Gospodi, 

vladaoče, ma tvoje robove: 

Nepobjednog mladoga Dušana, 2655 
Obilića, Kastriota Djura, 

Zrinovića, Ivana, Milana, 

Strahinića, Relju Krilatoga, 

Crnoviće Iva i Uroša, 

Cmiljanica, vojvodu Momčila, 2660 
Jankovića, devet Jugovićah, 

i Novaka - poradi halaka, 

i ostale naše vitezove! 

Na nebu im duše carovale 

ka im ime na zemlji caruje! 2665 


Izjedoše ono koljivo, ručaše i svak doma odlazi. 


home naprijed nazad početak 


& Odštampaj stranicu 


Vrati se na početak 
Www.montenegro.org.au 

